pythainlp/thai-wiki-dataset-v3 huggingface dataset:
คัมภีร์โหราศาสตร์ไทยมาตรฐานฉบับสมบูรณ์/วิถี มณฑล

วิถี, มณฑล พระอาทิตย์โคจรในท้องฟ้า มีรอยทางที่เรียก อิคลิปติค
(Ecliptic) จะเห็นได้ว่าส่วนเหนือที่อยู่ราศีกรกฎ ส่วนใต้ไปถึงดาวราศีมังกร ทางโคจรนี้
แบ่งออกเป็น ๓ มณฑล ฝ่ายเหนือเรียกอุตตรมณฑล ฝ่ายกลางเรียกมัชฌิมมณฑล 
ฝ่ายใต้เรียกพาหิรกมณฑล แล้วแบ่งทางยาวโดยรอบท้องฟ้าออกเป็น ๓ ภาค ภาคต้น
เรียกโคณวิถี ภาคกลางเรียกอัชชวิถี ภาคปลายเรียกนาควิถี ที่เรียกว่าโคณวิถีนั้นมี
คำอธิบายว่าเป็นฤดูกาลที่มีน้ำบ้าง, แห้งบ้าง เป็นที่ชอบแห่งโค คือฤดูหนาวเดือน
๑๒/๑/๒/๓ อัชชวิถีเป็นทางที่กันดารน้ำ สัตว์จำพวกแพะอยู่ได้ดีคือ ฤดูร้อนเดือน
๔/๕/๖/๗ นาควิถีเป็นทางที่นองไปด้วยน้ำ เป็นที่ชอบใจแห่งนาค คือ ฤดูฝนเดือน
๘/๙/๑๐/๑๑ ฤดูทั้งสามนี้ ตามที่ใช้กันอยู่ทุกวันนี้ กำหนดต้นฤดูแต่วันกลางเดือนของ
เดือนต้นภาคแล้วล้ำเข้าไปในเดือนต้นของฤดูที่ต่อกันอีก ๑๕ วัน กำหนดวิถีโคจรตามเส้น
ทางเป็นรายเดือนดังรูปต่อไปนี้ :-
อธิบายว่า ถ้าพระอาทิตย์โคจรทางนอกฝ่ายทิศทักษิณที่เรียกว่าพาหิรกมณฑล 
แล้ว เห็นดวงใหญ่อยู่ต่ำเรียกนิจจ์ และไม่โคจรในอุตตรมณฑลเลย อัชชวิถีโคจรตลอด
ทั้ง ๓ มณฑล แต่อยู่ในทางมัชฌิมมณฑลเป็นส่วนมาก นาควิถีโคจรอยู่ฝ่ายเหนืออุตตร-
มณฑลเป็นส่วนมาก ไม่โคจรไปข้างใต้ในพาหิรกมณฑลเลย
ในเรื่องกำหนดเดือนตามวิถีนี้ กำหนดไว้พอเป็นประมาณ เพราะแต่ก่อนใช้
เดือนทางจันทรคติ แต่ตามความจริงในทางโหราศาสตร์หมายถึงพระอาทิตย์โคจร คือ
พระอาทิตย์โคจรแต่ฤกษ์ ๑๗ อนุราธฤกษ์ถึงฤกษ์ที่ ๒๕ บุพพาภัทท รวมเป็น ๙ 
ฤกษ์เป็นทางโคจรในโคณวิถี แต่ที่ ๒๖ อุตตราภัททถึงฤกษ์ที่ ๗ ปุนัพพสุรวม
๙ ฤกษ์เป็นทางในอัชชวิถี แต่ฤกษ์ที่ ๘ ปุสยฤกษ์ถึงฤกษ์ที่ ๑๖ วิสาขฤกษ์ รวม
๙ ฤกษ์เป็นทางโคจรในนาควิถี
และในที่สุดแห่งวิถีทั้ง ๓ คือ ฤกษ์บุพพาภัทท ปุนัพพสุ วิสาขเป็นตรีนิเอขัง
คือ ลูกนวางศ์ที่ ๔ ของฤกษ์ เกี่ยวไปอยู่ในราศีข้างหน้า ๑ นวางศ์เรียกว่าฤกษ์
เกี่ยว
คัมภีร์โหราศาสตร์ไทยมาตรฐานฉบับสมบูรณ์/ประ

เมื่อพระเคราะห์ที่เป็นเกษตรนี้ โคจรจากราศีเดิมอันเป็นเรือนของตนไปได้ ๖ 
ราศี มาอยู่ที่เล็งกับราศีเดิม (เป็น ๗ กับราศีเดิม) ท่านเรียกว่า ประ คือปรปักษ์
หรือปรติปักษ์ ที่แปลว่า ข้าศึก ดังรูปนี้แล้ว ก็กลับให้โทษแก่เจ้าชะตา พระเคราะห์องค์
ไหนให้โทษแก่เจ้าชะตาอย่างไร ให้ทายตรงกันข้ามกับเวลาที่เป็นเกษตร ถ้าจะทายเป็นรายพระเคราะห์ไป ให้ทายตามตำราดังนี้ 
พระอาทิตย์ศัตรูจะรบกวนหนัก
พระจันทร์เป็นประรูปมิงาม
พระอังคารเป็นประอาภัพพี่น้อง พึ่งญาติมิได้
พระพุธเป็นประพึ่งมิตรมิได้ มิตรกลับเบียดเบียฬ
พระพฤหัสบดีเป็นประอาภัพครูอาจารย์
พระศุกร์เป็นประร่างกายจะพิกล จะมีโรคประจำตัว
พระเสาร์เป็นประเพื่อนมากแต่พึ่งมิได้
พระราหูเป็นประจะหยาบช้ากล้าแข็งนัก
คัมภีร์โหราศาสตร์ไทยมาตรฐานฉบับสมบูรณ์/นิจ

พระเคราะห์ที่เป็นมหาอุจจ์ เมื่อโคจรไปอยู่ในที่เล็งหรือตรงข้ามกับราศีที่พระ
เคราะห์องค์นั้นเป็นมหาอุจจ์แล้ว เห็นดวงใหญ่อยู่ต่ำเรียกว่านิจ คำว่า นิจ มาจากคำว่า
นีจ ที่แปลว่าต่ำเตี้ย เมื่ออยู่ในที่ต่ำเตี้ยมีรูปดังนี้
ย่อมให้โทษแก่เจ้าชะตาคือตรงกันข้ามกับที่เป็นมหาอุจจ์ มีคาถาพยากรณ์ว่า
ดังนี้ :-
(๑) อปิเจว รวิ นิจฺจา อนึ่งพระอาทิตย์เป็นนิจ ผู้นั้นจะเป็นทาสแก่ตนเอง
มีญาติมิตรล้วนต่ำช้า ศัตรูจะเบียฬมาก
(๒) นิจฺจา จันทา พหุธนํ โรคา ผิวพระจันทร์เป็นนิจ ผู้นั้นจะมีโรคมาก
ทรัพย์จะฉิบหายด้วยภัยต่างๆ 
(๓) นิจฺจา ภุมฺมา อปฺปธนํ ผิวพระอังคารเป็นนิจ ผู้นั้นหาทรัพย์มิได้
(๔) พุธ ญฺ ญาติ หิ เต ทาสี ผิวพระพุธเป็นนิจ ผู้นั้นมีญาติมักจะ
เป็นทาสท่าน
(๕) ชีวา โทสัญฺจ วาจก ผิวพฤหัสบดีเป็นนิจ ผู้นั้นจะเจรจามักจะเป็น
โทษด้วยปาก
(๖) สุกรปุตฺตวินาสนํ ผิวพระศุกร์เป็นนิจ ผู้นั้นจะมีบุตรมักตาย หาพืช-
พันธุ์บ่มิได้
(๗) เสารี พันฺธุ วินสฺสติ ผิวพระเสาร์เป็นนิจ ผู้นั้นจะเป็นคนทุศีล มี
เผ่าพันธุ์จักฉิบหาย จะพึ่งญาติบ่มิได้
(๘) ราหุ พนฺธํ จ ลพฺภติ ผิวพระราหูเป็นนิจ ผู้นั้นจะต้องพันธนาจำจอง
เนืองๆ
คัมภีร์โหราศาสตร์ไทยมาตรฐานฉบับสมบูรณ์/นานาพยากรณ์

นานาพยากรณ์
ตำราพยากรณ์นี้ กะว่าจะเขียนแต่ พ.ศ.๒๔๖๖ และได้มาเขียนใน พ.ศ.นี้
(๒๔๗๙) นี้เป็นการนาน ทำให้บางท่านพูดว่า ข้าพเจ้าหวงความรู้ในทางพยากรณ์
ความจริงหาได้มีใจคับแคบเช่นนั้น ข้าพเจ้าต้องการเผยแผ่ความรู้ ทำตามความปรารถนา
ของครูอาจารย์ แต่ด้วยตำราโหราศาสตร์นั้นมีอยู่ถึง ๑๕๐ คัมภีร์ และลอกคัดกันต่อๆ
มามีผิดพลาดอยู่มาก จะใช้เป็นตำราได้ต่อเมื่อได้ชำระให้ถูกต้องแล้ว เมื่อยังไม่มีผู้
ต้องการกิจที่จะชำระจึงยังระงับอยู่ มาในตอนนี้ข้าพเจ้าได้ไปฟังเทศน์และรักษาอุโบสถ-
ศีลตามพระอารามต่างๆ วันพระละหนึ่งพระอาราม เมื่อจาริกไปได้ ๓๗ พระอาราม 
จึงได้พบพระภิกษุที่ท่านต้องการหนังสือนานาพยากรณ์ของข้าพเจ้า และท่านได้เร่งรัดให้
ข้าพเจ้ารีบเขียนให้สำเร็จโดยเร็ว พระมหาสังข์ ติสฺโส เจ้าอาวาสวัดพระยายัง รับว่าจะ
ช่วยแปลคำพยากรณ์ที่เป็นภาษาบาลีออกเป็นภาษาไทยให้ด้วย ข้าพเจ้ารับภาระนี้แล้วก็
เร่งรีบเขียนตั้งแต่วันเข้าพรรษา พ.ศ. นี้เป็นต้นมา สิ้นเวลา ๑ ปักษ์จึงจบข้อความใน
เล่มนี้ และพระมหาสังข์ก็ได้ช่วยแปลภาษาบาลี กับช่วยชำระภาษาบาลีในทักษสังคหะให้
ด้วย พระมหาเฉลย ป.๗ วัดสัมพันธวงศ์ก็ได้ช่วยภาษาบาลีให้ในคราวพิมพฺด้วย
ขอท่านทั้งสองนี้ จงได้รับความขอบคุณของผู้ศึกษาตามตำรานี้และข้าพเจ้าด้วย
อนึ่งการเรียบเรียงตำราเล่มนี้ เรียบเรียงไปตามหลักเกณฑ์ที่เห็นว่าเป็นส่วน
สำคัญเสียก่อน ส่วนถ้อยคำที่เป็นของเก่า เช่น คาถาถ้อยคำในทักษสังคหะเป็นต้น
ก็คงไว้ตามเดิม เพื่อเป็นการสงวนของเก่าและให้ผู้ศึกษาวิชาโหราศาสตร์ได้มีโอกาสวินิจฉัย
คาถาและภาษาของเก่าด้วย และข้อความตอนใดที่เห็นว่าผู้แรกศึกษาจะเข้าใจยาก ก็
ได้ทำคำอธิบายและขยายความให้พิศดารขึ้น
ในภาคพยากรณ์นี้เป็นคัมภีร์ใหญ่ แต่เท่าที่ทำมาแล้ว มีส่วนสำคัญที่ใช้กันแพร่
หลายในทางพยากรณ์โดยมาก นับว่าทำมาได้ครบ ๕ ภาคตามคำนำของพระเทวโลกแล้ว
ข้าพเจ้ามีความยินดียิ่งนักที่ได้สนองคุณอาจารย์สมตามความปรารถนา และสังวรรณา
ตำราโหราศาสตร์ให้ได้เล่าเรียนกันแพร่หลาย และการพิมพ์ได้แล้วทันสมัยที่ข้าพเจ้าไหว้
ครูประจำปีด้วย จึงได้แต่งเครื่องสักการะไหว้ครูและฉลองหนังสือโหราศาสตร์นี้ด้วย มีการ
สวดมนต์ เลี่ยงพระ ถวายไทยทาน และบริจาคเงินบำรุงเสนาสนะและจังหันของพระภิกษุ
สงฆ์ ๗๐ บาท ซื้อปลาต่างๆ ที่เขาจะฆ่าขายตามตลาดปล่อยเป็นอภัยทาน ๑๐๐๐ 
ตัว ขออุทิศส่วนกุศลทั้งนี้ให้แด่ท่านที่เป็นอาจารย์ของข้าพเจ้า
ขอท่านทั้งหลายได้อนุโมทนาและรับส่วนกุศลนี้ด้วย เทอญ.

๏อภิวาทน์พุทธเจ้าธรรมสงฆ์
อีกชนกมารดาองค์ผ่านหล้า
มเหสักข์ครูทรงศาสตร์สั่งสอนนา
บริรักษ์แก่ข้ารจิตเรื้องพยากรณ์
๏อนุสรศาสตร์ซึ้งเดิมมา
หวังบุรณะโหรหาฤกษ์ไว้
สัมปยุตต์ยิ่งปัญญาทราบสุขทุกข์แฮ
เป็นกุศลเหตุให้ล่วงพ้นทุกข์ภัย
๏พราหมณ์ใดท่านรอบรู้ศาสตร์ไสย
แต่งนิติลิขิตไขบทไว้
คณะศิษย์อีกครูไตรเพทนบธนา
ปีละครั้งไหว้ได้ชื่อก้องเกียรติ์ไกร
๏เจ้าไทยท่านใคร่ได้ศุภสารโหรเฮย
เราวิศาลรับภารท่านไว้
เขียนเสร็จจึ่งสักการตามประสงค์นา
อีกกุศลนี้ให้จ่งได้โมทนา(บุญเทอญ)
คัมภีร์โหราศาสตร์ไทยมาตรฐานฉบับสมบูรณ์/ตัวอย่างคำนวณจันทรุปราคา

วันที่ ๒๘ กุมภาพันธ์ พ.ศ.๒๔๓๘
ตรงกับวันศุกร์ เดือนสี่ แรมหนึ่งค่ำ ปีมะแม สัปตศก จุลศักราช ๑๒๕๗
สุทิน นับแต่วันที่ ๑๕ เมษายน จนถึงวันที่ ๒๘ กุมภาพันธ์ ได้ ๓๒๐
สมผุสอาทิตย์ดังนี้.-
 วันที่ ๒๖ (ขึ้น ๑๔ ค่ำ)ราศี ๑๐องศา ๑๕ลิบดา ๒๔
 วันที่ ๒๗ (ขึ้น ๑๕ ค่ำ)ราศี ๑๐องศา ๑๖ลิบดา ๒๗
 วันที่ ๒๘ (แรม ๑ ค่ำ)ราศี ๑๐องศา ๑๗ลิบดา ๒๖
สมผุสจันทร์ดังนี้.-
 วันที่ ๒๖ (พุธ)ราศี ๓องศา ๑๘ลิบดา ๔๙
 วันที่ ๒๗ (พฤหัส)ราศี ๔องศา ๒ลิบดา ๔๖
 วันที่ ๒๘ (ศุกร์)ราศี ๔ องศา ๑๖ลิบดา ๕๐
สมผุสราหูดังนี้.-
 วันที่ ๒๘ราศี ๑๐องศา ๑๐ลิบดา ๓๘
 วันที่ ๒๗ฤกษ์จันทร์ ๘นาทีฤกษ์ ๙ดิถี ๑๒นาทีดิถี ๔๗
 วันที่ ๒๗ฤกษ์จันทร์ ๙นาทีฤกษ์ ๑๒ดิถี ๑๓นาทีดิถี ๕๑
 วันที่ ๒๘ฤกษ์จันทร์ ๑๐นาทีฤกษ์ ๑๖ดิถี ๑๔นาทีดิถี ๕๗
หรคุณอัตตา ๔๕๙๑๓๑
สุทิน ๓๒๐
 วันที่ ๒๖ราศี ๕องศา ๓ลิบดา ๒๕
 วันที่ ๒๗ราศี ๕องศา ๑๖ลิบดา ๒๐
 วันที่ ๒๘ราศี ๕องศา ๒๙ลิบดา ๒๔
 + เพียร วันที่ ๒๘ บอกว่าจะมีจันทรุปราคา
 + ดิถี วันที่ ๒๘ บอกว่าจะมีจันทรุปราคา
ตรวจดูนวางศ์ วันที่ ๒๘ มีดังนี้ -
อาทิตย์ ๑๗ x ๖๐ = ๑๐๒๐ + ๒๖ = ๑๐๔๖
๑๐๔๖ ÷ ๒๐๐ = ๕ เศษ ๔๖ เพิ่มลัพธ์เป็น ๖
จันทร์ ๑๖ x ๖๐ = ๙๖๐ + ๕๐ = ๑๐๑๐
๑๐๑๐ ÷ ๒๐๐ = ๕ เศษ ๑๑ เพิ่มลัพธ์เป็น ๖ ราหู ๑๐ x ๖๐ = ๖๐๐ + ๓๘ = ๖๓๘
๖๓๘ ÷ ๒๐๐ = ๓ เศษ ๓๘ เพิ่มลัพธ์เป็น ๔
จันทร์เล็งอาทิตย์อยู่นวางศ์ ๖ ด้วยกันทั้งสองฝ่าย
ราหูร่วมอาทิตย์นวางศ์ ๔ ใกล้กัน
เมื่อตรวจดูเห็นจะว่าจะมีจันทรุปราคาแน่แล้ว ให้ทำคำนวณจันทรุปราคา ตาม ตำราสารัมภ์ดังตัวอย่างต่อไปนี้
คัมภีร์โหราศาสตร์ไทยมาตรฐานฉบับสมบูรณ์/คำรับรองของพระยาโหราธิบดี

ข้าพเจ้าได้ตรวจและคำนวณสอบคัมภีร์รามัญประเทศ หรือสารัมภ์สามัญ
ศาสตร์ตามที่หลวงวิศาลดรุณกรเรียบเรียง และอธิบายไว้ในสมุดเล่มนี้ ถูกต้องตามตำรา
เรียบร้อยดีทุกประการ ข้าพเจ้าเห็นชอบด้วยแล้ว
 พระยาโหราธิบดี (แหยม วัชรโชติ)
คัมภีร์โหราศาสตร์ไทยมาตรฐานฉบับสมบูรณ์/ราชาโชค

คำว่าราชโชคและราชาโชค แปลว่าคราวที่จะต้องเป็นใหญ่ คือผู้ที่เกิดมาถ้าว่ามี
พระเคราะห์ที่แสดงว่าคราวดี ควรได้เป็นใหญ่มีอยู่ในดวงชะตาด้วยแล้ว ก็จะต้องได้เป็น
ใหญ่ เป็นผู้มีอำนาจ มียศ มีทรัพย์โดยแท้จริง ท่านกำหนดพระเคราะห์ประจำอยู่ตาม
ราศีดังนี้
และมีบททำนายพระเคราะห์ที่เป็นราชาโชคดังต่อไปนี้
๑. เป็นราชาโชค มีอานุภาพมาก จะเป็นที่รักของชนทั้งปวง
๒. เป็นราชาโชค จะได้คู่มีวาสนา นางพระยาจะชุบเลี้ยง
๓. เป็นราชาโชค จะได้มิตรสหายเป็นที่พึ่ง
๔. เป็นราชาโชค จะมีปัญญามาก เจรจาอ่อนหวานดี 
๕. เป็นราชาโชค สมณะจะอุดหนุน จะมีความสุขมาก
๖. เป็นราชาโชค ทำราชการจะได้ดีมียศทรัพย์
๗. เป็นราชาโชค ทำราชการฝ่ายทหารดีมีอายุยืน
๘. เป็นราชาโชค จะอุดมด้วยทรัพย์กว่าญาติทั้งหลาย
คัมภีร์โหราศาสตร์ไทยมาตรฐานฉบับสมบูรณ์/สุริยปฐาน และ จันทรปฐาน

ในตำรานี้กำหนดว่า พระอาทิตย์และพระจันทร์กำเนิด ต้องจรอยู่ในราศีนั้นๆ
เท่านั้นปี เรียกว่าปฐาน คำว่าปฐานนี้ น่าจะมาจากคำว่าปฐน ที่แปลว่าการอ่านหรือการ
ให้รู้ คือให้รู้การโคจรของพระอาทิตย์และพระจันทร์ว่า จะให้เกิดทุกข์สุขแก่เจ้าชะตาอย่างไร
ท่านวางเกณฑ์สำหรับปฐานทั้ง ๒ ไว้ดังนี้
ถ้าจะพยากรณ์ให้ตั้งอายุโหราลง อาทิตย์กำเนิดอยู่ราศีใด เอาจำนวนปีในราศี
ที่พระอาทิตย์กำเนิดสถิตนั้นลบอายุไปก่อน แล้วจึงเอาจำนวนปีตามเกนทร์ในราศีเบื้องหน้า
ลบไปโดยลำดับ ลบไม่ได้ในราศีใด พระสุริปฐานก็จรอยู่ในราศีนั้น สมมุติว่าพระอาทิตย์
กำเนิดอยู่ราศีธนู และคิดอายุที่บัดนี้ได้ ๒๖ ปี จึงเอา ๕ ปีในราศีธนูลบ ๒๖ ปี
เหลือ ๒๑ ปี จึงเอา ๖ ปีในราศีมังกรลบต่อไปเหลือ ๑๕ ปี จึงเอา ๕ ปี 
ในราศีกุมภ์ลบต่อไปเหลือ ๑๐ ปี จึงเอา ๕ ปีในราศีมีนลบต่อไปเหลือ ๕ ปี 
จึงเอา ๖ ปีในราศีเมษ ลบไม่ได้สุริยปฐานก็คงจรอยู่ในราศีเมษ
สำหรับจันทรปฐาน ก็เอาจำนวนปีในราศีที่จันทร์กำเนิดสถิตลบอายุก่อน แล้ว
จึงเอาจำนวนปีในราศีเบื้องหน้าลบไปโดยลำดับ สมมุติว่าจันทร์กำเนิดอยู่ในราศีกุมภ์ ก็เอา
จำนวน ๖ ปีในราศีกุมภ์ลบอายุ ๒๖ ปี แล้วเอาจำนวนปีในราศีเบื้องหน้าลบต่อไป
จนถึงราศีพฤษภ เหลืออยู่ ๓ ปี จึงเอา ๖ ปี ในราศีเมถุนลบต่อไป ลบไม่ได้
จันทรปฐานก็คงจะจรอยู่ในราศีเมถุน แล้วจึงไปดูคำพยากรณ์ว่า สุริยปฐานและจันทรปฐาน
อยู่ราศีนั้น มีพยากรณ์ว่าอย่างไร คำพยากรณ์ประจำราศีใช้อย่างเดียวกันทั้งสุริยปฐาน
และจันทรปฐานดังนี้ :-
๏ อยู่พฤษภและกุมภ์ให้ทาย วัวควายข้าคนหนีหาย สิ่งสินกระจาย ค้าขายอุบาทว์ขาดทุน
๏ มังกร กรกฎ ตุล บ่มิเป็นคุณโหดหาญ จะพลัดจะพรากจากสถานบริวารพวกพ้องพงศ์พันธ์ 
๏ พฤศจิก เมถุน มีน กันย์ เจริญทุกอันสิ่งสิน ยศศักดิ์ลือชาอาจิณ ทุกถิ่นนิยมสมใจ
๏ เมษ สิงห์ ธนูมีไชย ท้าวไทยให้ลาภสักการ จำเริญสมบัติบริพาร สำราญสัมฤทธิ์แลนา
คัมภีร์โหราศาสตร์ไทยมาตรฐานฉบับสมบูรณ์/คำนวณวันมหาสงกรานต์ และวันเถลิงศก

ถ้าอยากจะทราบว่า มหาสงกรานต์จะมาวันใดเวลาใดนั้น ให้ดูในปฏิทินโหรที่
ราศี ๐ องศา ๐ ตกวันใด เป็นมหาสงกรานต์วันนั้น และจะมาเวลาใด ให้ตั้ง ๖๐ 
มหานาทีลง เอาลิบดาอาทิตย์ในวันที่ราศี ๐ องศา ๐ นั้นมาลบ ๖๐ นาทีเหลือ
เท่าใด ทำเป็นโมง นาทีธรรมดา
ตัวอย่าง พ.ศ.๒๔๗๓ วันปี ๑๓ เมษายน สัมผุสอาทิตย์เป็น
เศษ ๔ บาท เอา ๖ คูณเป็นมหานาที ๔ x ๖ เท่ากับ ๒๔ นาที
วิธีที่จะรู้ว่าพระอาทิตย์ย้ายราศีเมื่อใด ก็พึงคำนวณตามวิธีคำนวณมหาสงกรานต์นี้เถิด
ถ้าจะรู้ว่าพระอาทิตย์จะเถลิงศกขึ้นจุลศักราชใหม่ วันใดเวลาใด ให้ตั้ง ๘๐๐ 
ลง เอากัมมัชพลเถลิงศกลบ เศษเอา ๒๔ คูณเอา ๘๐๐ หาร ลัพธ์เป็นโมง
ตราไว้ เศษเอา ๖๐ คูณ เอา ๘๐๐ หาร ลัพธ์เป็นนาที ตราไว้ เศษเอา ๖๐
คูณ เอา ๘๐๐ หาร ลัพธ์เป็นวินาที ตราไว้
แล้วให้นับเวลา โมง นาที วินาที แต่เวลาเที่ยงคืน ของวันที่อาทิตย์มีราศี 
๐ องศา ๑ เป็นต้นไป จนบรรจบเวลาตามที่คำนวณนี้เป็นวันและเวลาเถลิงศกแล
ตัวอย่างจุลศักราช ๑๒๙๒ เถลิงศกขึ้นจุลศักราชใหม่ในวันใดเวลาใด
กัมมัชพล ๑๘๓
๘๐๐ - ๑๘๓ = ๖๑๗
๖๑๗ x ๒๔ = ๑๔๘๐๘
๑๔๘๐๘ ÷ ๘๐๐ = ๑๘ เศษ ๔๐๘
๔๐๘ x ๖๐ = ๒๔๔๘๐
๒๔๔๘๐ ÷ ๘๐๐ = ๓๐ เศษ ๔๘๐
๔๘๐ x ๖๐ = ๒๘๘๐๐ 
๒๘๘๐๐ ÷ ๘๐๐ = ๓๖
เวลาเป็น ๑๘ นาฬิกา ๓๐ นาที ๓๖ วินาที อาทิตย์มีองศา ๑
แต่เวลา ๒๔ นาฬิกา วันที่ ๑๔ จึงนับต่อจากวันที่ ๑๔ ขึ้นเป็นวันที่ ๑๕ 
เมษายน เวลา ๑๘ นาฬิกา ๓๐ นาที ๓๖ วินาที เป็นวันและเวลาเถลิงศก
ขึ้นจุลศักราชใหม่
คำนวณดิถีว่าจะเต็มเวลาใด ถ้าจะคิดว่าดิถีจะเต็มเวลาใด ให้เอา ๖๐ 
มหานาทีตั้ง เอานาทีดิถีลบ แล้วเอา ๒๔ คูณ คูณให้เป็นนาที เอา ๖๐ หารนาที 
ลัพธ์เป็นโมงเศษเป็นนาที แล้วนับแต่เวลาเที่ยงคืนไปหาวันหน้า เป็นเวลาดิถีเต็มแล
ตัวอย่างทำดิถีเต็ม วันที่ ๓๐ เมษายน จุลศักราช ๑๒๘๕ ดิถี ๑๔
นาทีดิถี ๓๙ ดิถีจะเต็มเวลาใด
วิธีทำ ๖๐ - ๓๙ = ๒๑
 ๒๑ x ๒๔ = ๕๐๔
 ๕๐๔ ÷ ๖๐ = ๘ เศษ ๒๔
ดิถีเต็มเวลา ๘ นาฬิกา ๒๔ นาที
คัมภีร์โหราศาสตร์ไทยมาตรฐานฉบับสมบูรณ์/นวางศ์

คำว่านวางศ์ เป็นคำประสม (นว + อํศ) ที่แปลว่าแบ่งออกเป็น ๙
ภาค คือ นว แปลว่า ๙ อํศ แปลว่าแยกหรือแบ่งออก คือ แยกหรือแบ่งราศีออก
เป็น ๙ ภาค ภาคละ ๓ องศา ๒๐ ลิบดา เรียกว่าหนึ่งนวางศ์ มีพระเคราะห์
รักษานวางศ์ละองศ์ เรียงตามลำดับตัวเกษตร ขึ้นต้นที่ราศีเมษ ดังได้อธิบายมาแล้ว
เมื่อลัคนาเสวยหรือเกาะนวางศ์ใด ให้ทายดังต่อไปนี้
๑ ถ้าลัคนาเสวยนวางศ์อาทิตย์ พฤติกรรมแห่งเจ้าชะตาบ่มิประกอบด้วยการ
กุศล แต่จะเลี้ยงตัวด้วยความชอบตามกฎหมาย มิให้ตกไปในทางยากจน
๒ ถ้าลัคนาเสวยนวางศ์จันทร์ ชะตาดีบ้างร้ายบ้างระคนกัน ย่อมจะเลี้ยงตัว
ด้วยการทำราชการแผ่นดินได้ดีตามสกุล ถ้าหาสกุลมิได้ ก็อาศัยสมภารแห่งตนแล
๓ ถ้าลัคนาเสวยนวางศ์อังคาร จะเลี้ยงตัวด้วยการบาป ทำอกุศลกรรมเป็นเนืองนิตย์
๔ ถ้าลัคนาเสวยนวางศ์พุธ จะเลี้ยงตัวด้วยการทำไร่นาค้าขาย ประกอบด้วย
โวหารเป็นอันดี
๕ ถ้าลัคนาเสวยนวางศ์พฤหัสบดี จะเลี้ยงตัวด้วยความรู้ จะเป็นครูอาจารย์
ท่านจะประกอบด้วยความฉลาด ป้องกันตัวในณรงค์สงครามดี อาศัยท้าวพระยาเป็นที่พึ่ง
๖ ถ้าลัคนาเสวยนวางศ์ศุกร์ จะเลี้ยงตัวด้วยการเป็นช่าง ทำไร่นาค้าขายก็ดี 
ถ้าเป็นแพทย์รักษาสัตว์ดีนัก
๗ ถ้าลัคนาเสวยนวางศ์เสาร์ จะเป็นคนชอบสนุกเฮฮา คบหาคนพาล ทำ
การบาปทารุณร้ายกาจเนืองๆ
ประกาศกระทรวงศึกษาธิการ เรื่อง การปฏิบัติหน้าที่อื่นของศูนย์การศึกษาพิเศษ พ.ศ. ๒๕๕๓

ประกาศกระทรวงศึกษาธิการ
เรื่อง การปฏิบัติหน้าที่อื่นของศูนย์การศึกษาพิเศษ
พ.ศ. ๒๕๕๓                       
อาศัยอำนาจตามบทนิยามคำว่า “ศูนย์การศึกษาพิเศษ” ในมาตรา ๓ และตามความในมาตรา ๔ แห่งพระราชบัญญัติการจัดการศึกษาสำหรับคนพิการ พ.ศ. ๒๕๕๑ รัฐมนตรีว่าการกระทรวงศึกษาธิการ จึงออกประกาศไว้ ดังต่อไปนี้
ข้อ ๑  ประกาศนี้เรียกว่า “ประกาศกระทรวงศึกษาธิการ เรื่อง การปฏิบัติหน้าที่อื่นของศูนย์การศึกษาพิเศษ พ.ศ. ๒๕๕๓”
ข้อ ๒  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
ข้อ ๓  ในประกาศนี้
“คนพิการ” หมายความว่า คนพิการตามประกาศกระทรวงศึกษาธิการ เรื่อง กำหนดประเภทและหลักเกณฑ์ของคนพิการทางการศึกษา พ.ศ. ๒๕๕๒
ข้อ ๔  ให้ศูนย์การศึกษาพิเศษปฏิบัติหน้าที่อื่น ดังต่อไปนี้
(๑) ส่งเสริมสนับสนุนการจัดการศึกษาให้แก่คนพิการที่มีความบกพร่องทางสุขภาพ ซึ่งเจ็บป่วยเรื้อรังอยู่ในโรงพยาบาลหรือที่บ้านเป็นระยะเวลานานจนไม่สามารถไปเรียนในสถานศึกษาขั้นพื้นฐานได้ตามปกติ
(๒) ส่งเสริมสนับสนุนการจัดการศึกษาสำหรับคนพิการที่มีการเรียนร่วมในสถานศึกษาขั้นพื้นฐานทั้งของรัฐและเอกชน
(๓) จัดทำระบบส่งต่อ และส่งเสริมสนับสนุนช่วงเชื่อมต่อสำหรับคนพิการ
(๔) ส่งเสริมสนับสนุน การพัฒนาศักยภาพด้านอาชีพให้แก่คนพิการและผู้ดูแลคนพิการตามความเหมาะสมและจำเป็น
(๕) ประสานและส่งเสริมให้องค์กรปกครองส่วนท้องถิ่น องค์กรคนพิการ หน่วยงานภาครัฐและเอกชน สามารถพัฒนา สนับสนุน และจัดการศึกษาสำหรับคนพิการที่มีการเรียนร่วมทั้งของรัฐและเอกชน
ข้อ ๕  ให้เลขาธิการคณะกรรมการการศึกษาขั้นพื้นฐานรักษาการตามประกาศนี้
ประกาศ ณ วันที่ ๒๑ มิถุนายน พ.ศ. ๒๕๕๓
ชินวรณ์  บุณยเกียรติ
รัฐมนตรีว่าการกระทรวงศึกษาธิการ
----[๑] ราชกิจจานุเบกษา เล่ม ๑๒๗/ตอนพิเศษ ๙๕ ง/หน้า ๒๓/๖ สิงหาคม ๒๕๕๓
ประกาศ เรื่อง สถานที่ตั้งสำนักงานใหญ่กองทุนพัฒนาสื่อปลอดภัยและสร้างสรรค์

ประกาศกระทรวงวัฒนธรรม
เรื่อง สถานที่ตั้งสำนักงานใหญ่กองทุนพัฒนาสื่อปลอดภัยและสร้างสรรค์                  
ด้วยมาตรา ๘ แห่งพระราชบัญญัติกองทุนพัฒนาสื่อปลอดภัยและสร้างสรรค์ พ.ศ. ๒๕๕๘ บัญญัติให้กองทุนพัฒนาสื่อปลอดภัยและสร้างสรรค์ มีสำนักงานใหญ่ในกรุงเทพมหานคร หรือในจังหวัดอื่น ตามที่รัฐมนตรีประกาศกำหนด นั้น
อาศัยอำนาจตามความในมาตรา ๔ วรรคหนึ่ง และมาตรา ๘ แห่งพระราชบัญญัติกองทุนพัฒนาสื่อปลอดภัยและสร้างสรรค์ พ.ศ. ๒๕๕๘ รัฐมนตรีว่าการกระทรวงวัฒนธรรมจึงประกาศสถานที่ตั้งสำนักงานใหญ่กองทุนพัฒนาสื่อปลอดภัยและสร้างสรรค์ ตั้งอยู่เลขที่ ๖๖๖ ชั้น ๒อาคารธนาลงกรณ์ทาวเวอร์ ถนนบรมราชชนนี  แขวงบางบำหรุ เขตบางพลัด กรุงเทพมหานคร ๑๐๗๐๐
ทั้งนี้ ตั้งแต่วันที่ ๒๗ มีนาคม ๒๕๕๘ เป็นต้นไป
ประกาศ ณ วันที่ ๓๑ มีนาคม พ.ศ. ๒๕๕๘
วีระ  โรจน์พจนรัตน์
รัฐมนตรีว่าการกระทรวงวัฒนธรรม
----[๑] ราชกิจจานุเบกษา เล่ม ๑๓๒/ตอนพิเศษ ๑๑๑ ง/หน้า ๙/๑๔ พฤษภาคม ๒๕๕๘
ประกาศกระทรวง เรื่อง กำหนดจำนวนรูปถ่ายฯในการสมัครรับเลือกตั้งผู้แทนเกษตรกร พ.ศ. ๒๕๕๕

ประกาศกระทรวงเกษตรและสหกรณ์
เรื่อง กำหนดจำนวนรูปถ่ายหรือรูปภาพที่พิมพ์ชัดเจนในการสมัครรับเลือกตั้งผู้แทนเกษตรกร
พ.ศ. ๒๕๕๕                  
ตามที่ได้ประกาศกำหนดวันเลือกตั้งผู้แทนเกษตรกรเป็นกรรมการกองทุนฟื้นฟูและพัฒนาเกษตรกร ในวันอาทิตย์ที่ ๔ มีนาคม พ.ศ. ๒๕๕๕ วันรับสมัครเลือกตั้ง ตั้งแต่วันจันทร์ที่ ๑๖ มกราคม พ.ศ. ๒๕๕๕ ถึงวันศุกร์ที่ ๒๐ มกราคม พ.ศ. ๒๕๕๕ นั้น
เพื่อให้การเลือกตั้งผู้แทนเกษตรกร เป็นไปตามกฎหมายด้วยความเรียบร้อย บริสุทธิ์ ยุติธรรม อาศัยอำนาจตามความในข้อ ๙ วรรคหนึ่ง แห่งกฎกระทรวงกำหนดการแบ่งภูมิภาคและการเลือกตั้งผู้แทนเกษตรกร พ.ศ. ๒๕๔๔ จึงออกประกาศกำหนดจำนวนรูปถ่ายหรือรูปภาพที่พิมพ์ชัดเจนในการสมัครรับเลือกตั้งผู้แทนเกษตรกรดังนี้
(๑) ภูมิภาคที่หนึ่ง     ท้องที่จังหวัดในภาคเหนือ                    จำนวน ๑๐ รูป
(๒) ภูมิภาคที่สอง     ท้องที่จังหวัดในภาคกลาง                     จำนวน ๑๐ รูป
(๓) ภูมิภาคที่สาม     ท้องที่จังหวัดในภาคตะวันออกเฉียงเหนือ    จำนวน ๑๐ รูป
(๔) ภูมิภาคที่สี่        ท้องที่จังหวัดในภาคใต้                        จำนวน ๑๐ รูป
ทั้งนี้ กำหนดให้รูปถ่ายหรือรูปภาพที่พิมพ์ชัดเจนในการสมัครรับเลือกตั้งผู้แทนเกษตรกรมีขนาดกว้างประมาณ ๘.๕๐ เซนติเมตร ยาวประมาณ ๑๓.๕๐ เซนติเมตร โดยให้สำนักงานกองทุนฟื้นฟูและพัฒนาเกษตรกร ไปดำเนินการจัดทำเอกสารตามประกาศ เรื่อง การรับสมัครเลือกตั้งผู้แทนเกษตรกร (แบบ ผก. ๑/๕) พร้อมรูปถ่ายหรือรูปภาพพิมพ์ที่ชัดเจนของผู้สมัครรับเลือกตั้ง ให้ครบตามจำนวนหน่วยเลือกตั้ง ตามประกาศกระทรวงเกษตรและสหกรณ์ เรื่อง การกำหนดหน่วยเลือกตั้งและที่เลือกตั้งผู้แทนเกษตรกร โดยงบประมาณในการดำเนินงานให้ใช้จ่ายตามแผนดำเนินการเลือกตั้งผู้แทนเกษตรกร พ.ศ. ๒๕๕๕
จึงประกาศให้ทราบโดยทั่วกัน
ประกาศ ณ วันที่ ๑๑ มกราคม พ.ศ. ๒๕๕๕
ธีระ  วงศ์สมุทร
รัฐมนตรีว่าการกระทรวงเกษตรและสหกรณ์
----[๑] ราชกิจจานุเบกษา เล่ม ๑๒๙/ตอนพิเศษ ๑๕ ง/หน้า ๔/๑๓ มกราคม ๒๕๕๕
ประกาศการมีผลใช้บังคับฯกับรัฐบาลฮ่องกงเพื่อการส่งเสริมและคุ้มครองการลงทุน

ประกาศ
การมีผลใช้บังคับของความตกลง
ระหว่าง
รัฐบาลแห่งราชอาณาจักรไทย
กับ
รัฐบาลแห่งเขตบริหารพิเศษฮ่องกงแห่งสาธารณรัฐประชาชนจีน
เพื่อการส่งเสริมและคุ้มครองการลงทุน                  
มีพระบรมราชโองการโปรดเกล้าฯ ให้ประกาศให้ทราบทั่วกันว่า
โดยที่ความตกลงระหว่างรัฐบาลแห่งราชอาณาจักรไทยกับรัฐบาลแห่งเขตบริหารพิเศษฮ่องกงแห่งสาธารณรัฐประชาชนจีนเพื่อการส่งเสริมและคุ้มครองการลงทุน ลงนามเมื่อวันที่ ๑๙ พฤศจิกายน ๒๕๔๘ ณ เมืองปูซาน มีบทบัญญัติในข้อ ๑๑ ว่า ความตกลงนี้จะเริ่มมีผลใช้บังคับในสามสิบวันหลังจากวันที่ภาคีคู่สัญญาได้แจ้งแก่กันและกันเป็นลายลักษณ์อักษรว่า ได้ปฏิบัติให้เป็นไปตามข้อบังคับของตนเพื่อการมีผลใช้บังคับของความตกลงนี้แล้ว โดยที่รัฐบาลแห่งราชอาณาจักรไทยได้มีหนังสือแจ้งฝ่ายเขตบริหารพิเศษฮ่องกงเมื่อวันที่ ๒๘ กุมภาพันธ์ ๒๕๔๙ ส่วนฝ่ายเขตบริหารพิเศษฮ่องกงได้มีหนังสือแจ้งฝ่ายราชอาณาจักรไทยเมื่อวันที่ ๑๓ มีนาคม ๒๕๔๙
ฉะนั้น ตามบทบัญญัติดังกล่าวข้างต้น ความตกลงฯ จึงมีผลใช้บังคับตั้งแต่วันที่ ๑๒ เมษายน ๒๕๔๙ เป็นต้นไป
ประกาศ ณ วันที่ ๓๑ พฤษภาคม พุทธศักราช ๒๕๔๙ เป็นปีที่ ๖๑ ในรัชกาลปัจจุบัน
ผู้รับสนองพระบรมราชโองการ
พันตำรวจโท ทักษิณ  ชินวัตร
นายกรัฐมนตรี
----[๑] ราชกิจจานุเบกษา เล่ม ๑๒๓/ตอนที่ ๖๓ ง/หน้า ๑/๔ กรกฎาคม ๒๕๔๙
ข้อบังคับ ออกตามความในกฎอัยการศึก พุทธศักราช ๒๔๕๗ (ฉบับที่ ๙)

ข้อบังคับ
ออกตามความในกฎอัยการศึก พุทธศักราช ๒๔๕๗
(ฉบับที่ ๙)                   
เนื่องจากได้มีประกาศให้ใช้กฎอัยการศึกในทุกจังหวัดทั่วราชอาณาจักรไว้แล้ว ซึ่งตามความในมาตรา ๑๔ แห่งกฎอัยการศึก พุทธศักราช ๒๔๕๗ ให้อำนาจที่จะสร้างที่มั่นหรือดัดแปลงภูมิประเทศ หรือหมู่บ้าน เมือง สำหรับการต่อสู้ราชศัตรู หรือเตรียมการป้องกันรักษาตามความเห็นชอบของเจ้าหน้าที่ฝ่ายทหารได้ทุกอย่าง 
อาศัยอำนาจตามความในมาตรา ๑๗ แห่งกฎอัยการศึก พุทธศักราช ๒๔๕๗ ผู้บัญชาการทหารสูงสุดออกข้อบังคับเกี่ยวกับการสร้างเมืองและตัดถนนเพิ่มเติมภายในบริเวณ จังหวัดเพชรบูรณ์เพื่อการอพยพไว้ดังต่อไปนี้ 
ข้อ ๑  เมื่อสำนักนายกรัฐมนตรีเห็นสมควรที่จะสร้างเมืองและตัดถนนเพิ่มเติมภายในบริเวณจังหวัดเพชรบูรณ์เพื่อการอพยพ ให้สำนักนายกรัฐมนตรีดำเนินการนั้นได้ 
ข้อ ๒  ให้กำหนดเขตการสร้างเมืองและการตัดถนนเพิ่มเติมภายในบริเวณจังหวัดเพชรบูรณ์ตามความเห็นชอบของเจ้าหน้าที่ฝ่ายทหาร 
ข้อ ๓  เมื่อจะสร้างเมืองและตัดถนนเพิ่มเติมภายในบริเวณจังหวัดเพชรบูรณ์ ให้สำนักนายกรัฐมนตรีสั่งให้ข้าหลวงประจำจังหวัดแจ้งเป็นลายลักษณ์อักษร หรือประกาศให้เจ้าของหรือผู้ครอบครองอสังหาริมทรัพย์ที่เกี่ยวข้องทราบแล้วจึงดำเนินการ เว้นแต่เป็นกรณีรีบด่วน จึงให้ดำเนินการได้พร้อมกับที่จะแจ้งให้เจ้าของหรือผู้ครอบครองทราบ 
ข้อ ๔  ให้เจ้าของหรือผู้ครอบครองอสังหาริมทรัพย์ที่กล่าวในข้อ ๓ นั้น มอบอสังหาริมทรัพย์ให้แก่เจ้าหน้าที่ซึ่งสำนักนายกรัฐมนตรีมอบหมายให้เป็นผู้ดำเนินการสร้างเมืองและการตัดถนนเพิ่มเติม และให้ให้ความสะดวกแก่การดำเนินงานของเจ้าหน้าที่ดังกล่าว 
ข้อ ๕  ในการสร้างเมืองและตัดถนนเพิ่มเติมภายในบริเวณจังหวัดเพชรบูรณ์นี้ ผู้ใดจะเรียกร้องค่าเสียหายใด ๆ ไม่ได้ เว้นแต่สำนักนายกรัฐมนตรีเห็นสมควรชดใช้ให้ 
ข้อ ๖  เมื่อสำนักนายกรัฐมนตรีเห็นว่าหมดความจำเป็นที่จะใช้เมืองและถนนที่สร้างนี้เมื่อใด ก็ให้สำนักนายกรัฐมนตรีประกาศเลิกใช้ แล้วให้อสังหาริมทรัพย์ซึ่งต้องถูกสร้างเมืองและตัดถนนเหล่านี้กลับคืนเป็นกรรมสิทธิ์แก่เจ้าของหรือผู้ครอบครองตามเดิม 
ข้อ ๗  ที่ดินในกำหนดเขตการสร้างเมืองและการตัดถนนเพิ่มเติมภายในบริเวณจังหวัดเพชรบูรณ์ ตามความในข้อ ๒ ที่สร้างขึ้นใหม่นี้ ห้ามมิให้ผู้ใดทำการโอนหรือปลูกสร้างสิ่งใด ๆ เว้นแต่จะได้รับอนุญาตจากสำนักนายกรัฐมนตรี 
ข้อ ๘  ให้สำนักนายกรัฐมนตรีมีอำนาจที่จะออกข้อบังคับในการใช้ยานพาหนะใด ๆ บนถนนที่ตัดเพิ่มเติมภายในบริเวณจังหวัดเพชรบูรณ์นี้ 
ทั้งนี้ ตั้งแต่บัดนี้เป็นต้นไป  
ให้ไว้ ณ วันที่ ๑๙ พฤษภาคม พุทธศักราช ๒๔๘๗
จอมพล ป.  พิบูลสงคราม
ผู้บัญชาการทหารสูงสุด 
----[๑] ราชกิจจานุเบกษา เล่ม ๖๑/ตอนที่ ๓๐/หน้า ๕๓๑/๓๐ พฤษภาคม ๒๔๘๗
คัมภีร์โหราศาสตร์ไทยมาตรฐานฉบับสมบูรณ์/ลักษณะอุบาทว์

อภิไทยโพธิบาทว์
 กล่าวซึ่งลักษณะอุบาทว์แห่งเทพยดา ๘ สำแดงเหตุแก่ชนทั้งปวง ให้รู้ว่า
 ภัยจะบังเกิดในทิศทั้ง ๘ และจะได้แต่งเครื่องบูชาบำบัดให้สิ่งที่ร้ายกลายเป็นดี เกิดเป็นศรี
 สวัสดิมงคลแก่ผู้กระทำ
๑. อุบาทว์พระอินทร์
 ฟ้าผ่าแผ่นดิน ผ่าประตู และปราสาทราชวัง ผ่าต้นไม้ศาลเทพารักษ์ โรงม้า
 โรงช้าง พระเจ้าแผ่นดินทรงเห็นแสงอินทรธนู (สายรุ้ง) ในเวลากลางคืนและตกจาก
 ราชอาสน์ช้างทรงม้าทรง พระองค์พอพระทัยอยู่ป่า พวกอำมาตย์ราชบริพารเกิดวิวาทกัน
 แพร่หลายในหมู่กันเอง ผู้มีปัญญาและวงศ์ญาติทั้งหลายเกิดวิวาทกันเอง สัตว์ป่าเข้าเมือง
 วัวตัวเมียขึ้นเกยตัวผู้ จวักหักคามือ คนไม่มีที่พักอาศัย
๒. อุบาทพระเพลิง
 แผ่นดินแยกเป็นคลองร่องลึก เสโล โตมร และพระขรรค์แตกหักไปโดยไม่
 ควรแก่เหตุการณ์ ไม้ถือบังเอิญไปถูกชามแตก หนูคนองวิ่งรอบตน บุตรภรรยาและคนใช้
 รื่นเริงเกินสมควร กล้วยออกปลีกลางต้น แสงอาทิตย์กลับเย็น แสงจันทร์กลับร้อน ฤดู
 แปรปรวนไม่เป็นตามเหตุการณ์ ไฟในเชิงกรานระอุและลุกขึ้นเอง เห็นเหมือนมีแสงเพลิงอยู่
 ในเรือน กลางคืนนอนไม่หลับรำคาญด้วยผงเรือดไร คิดจะทิ้งเหย้าเรือน
๓. อุบาทว์พระยม
 วัวตายคาเกวียนคาไถ ม้าออกลูก ๒ ตัว หรือคราวเดียว ๒ ตัว ผีปาเรือน
 และมีเสียงผีหัวเราะ เป็นไข้แล้วฝันร้าย มด เรือด ไร เกิดรบกวนมาก นกแสก
 นกเค้าแมวมากู่กุก นกเหยี่ยว นกรุ้งและนกที่มิใช่วิสัยจะบินเข้าบ้าน ได้บินเข้าบ้าน งูมีพิษ
 ขึ้นเรือน แร้งจับและแร้งสมจรที่บ้าน 
๔. อุบาทว์พระนารายณ์
 เครื่องประโคมดังเอง รูปพระเก่าๆ เกิดแตกหัก มีสูรย์และจันทรคราสในเดือน
 เดียวกัน น้ำไหลมาเป็นน้ำเลือดน้ำหนอง เหงื่อและโลหิตเกิดขึ้นที่องค์พระพุทธรูป อาวุธ
 และครกสากต้องกันเอง จอมปลวกย้ายที่ ช้างม้าตื่นตกใจเอง พระอาทิตย์ทรงกลดดุจควัน
 ไฟ พวกภิกษุสร้างสมอาวุธ ฝนตกเกิดเป็นฟองฟูในแผ่นดิน แลเห็นหอกดาบและอาหาร
 เป็นโลหิต หม้อข้าวพรวก พระรูปที่สักการะบูชาล้ม
๕. อุบาทว์พระพิรุณ
 ผลไม้มีรสหวานกลับกลายเป็นรสเปรียว ฝนตกมากเกินควร ต้นไม้ที่เคยมีลูก
 มีดอก ไม่ออกตามฤดูกาล หมอกน้ำค้างมีในฤดูที่ไม่ใช่กาลจะเป็น เกิดหนอนในนา ฝน
 แล้ง มนุษย์ออกลูกเป็นสัตว์ สัตว์มีลูกเป็นคน กบ คางคก ขึ้นครัว
๖. อุบาทว์พระพาย
 พายูเกิดใช่กาลสมัย พายุพัดต้นไม้ใหญ่หัก แลโยกผิดธรรมดาและถูกเหย้าเรือน
 หักพัง และถอนกอไผ่ขึ้น สัตว์ต่างๆ พากันหลบหนี เห็นเมฆเป็นรูปสัตว์ต่างๆ และ
 รูปมนุษย์
๗. อุบาทว์พระโสม 
 น้ำผึ้งน้ำอ้อยเดือด ต้นไม้ออกผลใช่ธรรมดาของต้น สุนัขออกลูกที่เตาไฟ หนู
 ทำรังใต้เตาไฟ สุนัขขึ้นหลังคา ได้ยินผีพูดกันบนต้นไม้ ปลวกก่อรังที่เตาไฟ เห็ดขึ้นที่
 เตาไฟ 
๘. อุบาทว์พระไพรสพ
 หนูกัดผ้า ผ้าถูกไฟไหม้ ทำนาได้ข้าวมากเกินควร ทำน้ำมันได้มากเกิน
 ควร ตำข้าวได้มากเกินควร เงินตกหายในเรือน เต่าและตะพาบน้ำเข้าใต้ถุนเรือนและขึ้น
 บ้านหรือมาตาย แมวออกลูกในที่นอน ข้าวสารแช่ไว้งอกใบ จรเข้มาอยู่ในบ่อ เสาเรือน
 ตกน้ำมัน บัวงอกที่ดอนในบ้าน
ของบูชาอุบาทว์
 แก้ว แหวน เงินทอง ผ้าแพร ดอกไม้ ธูปเทียน อาหาร และผลไม้
ระเบียบวาระการประชุมสภานิติบัญญัติแห่งชาติ ครั้งที่ ๒๓/๒๕๖๐

----(๑) เรื่องที่ประธานจะแจ้งต่อที่ประชุม (ถ้ามี)
(๒) รับรองรายงานการประชุม (ไม่มี) 
(๓) กระทู้ถาม (ไม่มี) 
(๔) เรื่องที่คณะกรรมาธิการพิจารณาเสร็จแล้ว
๔.๑ รายงานการพิจารณาศึกษา เรื่อง การจัดทำแผนที่และข้อมูลที่ดินโดยหน่วยงานของรัฐ คณะกรรมาธิการการบริหารราชการแผ่นดินพิจารณาเสร็จแล้ว 
๔.๒ รายงานการพิจารณาศึกษา เรื่อง วิกฤตทะเลสาบสงขลาสู่การพัฒนาที่ยั่งยืน คณะกรรมาธิการการทรัพยากรธรรมชาติและสิ่งแวดล้อมพิจารณาเสร็จแล้ว 
(๕) เรื่องที่ค้างพิจารณา (ไม่มี) 
(๖) เรื่องที่เสนอใหม่ (ไม่มี) 
----หมายเหตุ : ๑. อาจมีเรื่องที่ค้างมาจากการประชุมสภานิติบัญญัติแห่งชาติ ครั้งที่ ๒๒/๒๕๖๐ วันพฤหัสบดีที่ ๓๐ มีนาคม ๒๕๖๐ 
๒. สามารถดาวน์โหลดเอกสารประกอบการพิจารณาได้ที่ http://www.senate.go.th/agenda